### NN 98/2025 (4.7.2025.), Odluka o usvajanju Jamstvenog programa »EFRR Portfeljna jamstva«

VLADA REPUBLIKE HRVATSKE

1367

Na temelju članka 9. stavka 1. Zakona o poticanju razvoja malog gospodarstva (»Narodne novine«, br. 29/02., 63/07., 53/12., 56/13. i 121/16.) i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 3. srpnja 2025. donijela

ODLUKU

O USVAJANJU JAMSTVENOG PROGRAMA
 »EFRR PORTFELJNA JAMSTVA«

I.

Usvaja se Jamstveni program »EFRR Portfeljna jamstva«.

Jamstveni program iz stavka 1. ove točke sastavni je dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Jamstvenim programom iz točke I. ove Odluke samostalno donosi odluku o usvajanju proizvoda (financijskog instrumenta) te druge odluke koje su nužne za provedbu usvojenog proizvoda (financijskog instrumenta).

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/283

Urbroj: 50301-05/14-25-2

Zagreb, 3. srpnja 2025.

Predsjednik
 mr. sc. Andrej Plenković, v. r.

JAMSTVENI PROGRAM
 »EFRR PORTFELJNA JAMSTVA«

Hrvatska agencija za malo gospodarstvo, inovacije i investicije (u daljnjem tekstu: HAMAG-BICRO) u okviru Jamstvenog programa »EFRR Portfeljna jamstva« (u daljnjem tekstu: Program) izdaje jamstva za pokriće dijela glavnice kredita ili leasinga subjektima malog gospodarstva koji uspješno posluju, a financira se iz sredstava Europskog fonda za regionalni razvoj (EFRR). Svi subjekti malog gospodarstva moraju udovoljiti uvjetima ovoga Programa.

I. CILJ PROGRAMA

Cilj Programa je jačanje održivog rasta i konkurentnosti MSP-ova te otvaranje radnih mjesta u njima poticanjem aktivnosti financijskih institucija (banaka i leasing društva). Putem državnog jamstva poduzetnicima se olakšava pristup financiranju nižom kamatnom stopom u odnosu na komercijalne kredite ili smanjenjem razina zahtjeva za kolateralnima, odnosno omogućava se veća dostupnost kreditnog financiranja za MSP kroz djelovanje na spremnost banaka da formiraju portfelje novih kredita.

II. UVJETI DEFINIRANI PROGRAMOM

|  |  |
| --- | --- |
| Značajka / Instrument | EFRR Portfeljna jamstva |
| Minimalni iznos jamstva | Nije određeno |
| Maksimalni iznos jamstva | 300.000,00 eura |
| Maksimalna stopa jamstva | 80 % |
| Maksimalno trajanje jamstva | Nije propisano |
| Premija rizika (jednokratno) | Do 1,5 % iznosa odobrenog jamstva |
| Obuhvat jamstva | Glavnica kredita + redovna kamata |

Ovim programom dodjeljuju se potpore sukladno:

– Uredbi komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (u daljnjem tekstu: Uredba de minimis) i Pravilniku o dodjeli potpore male vrijednosti (de minimis), klasa: 403-01/24-01/02, urbroj: 567-10-24-1, od 7. ožujka 2024.

III. ROK VAŽENJA PROGRAMA

Ovaj Program stupa na snagu danom donošenja, a važi do 31. prosinca 2029.

Potpore male vrijednosti u okviru ovog Programa moguće je dodjeljivati do 31. prosinca 2029. do kada je Uredbom de minimis definirana primjena potpora male vrijednosti.